
Fylkesmannen i Oppland

Miljøvernavdelingen

Øyer kommune

Tingberg

2636  Øyer

Deres referanse
Vår referanse
Vår dato


2005/5440  433.52  JKA


Fellingstillatelse på bjørn i Øyer kommune

Fylkesmannen viser til muntlige henvendelser fra Einar Moe i Øyer beitelag om fellingstillatelse på bjørn den 26. og 27. august, og skriftlig søknad av 29.08.2005 fra landbrukskontoret i Lillehammer-regionen. Vi viser videre til samtale med Ola Idar Løkken på landbrukskontoret den 29.08.2005. 

Vedtak

Fylkesmannen gir med dette fellingstillatelse på én bjørn i deler av Øyer kommune fra 

27. august kl 16:00 til 6. september 2005 kl 14:00.

Vedtaket ble gitt muntlig til Einar Moe 27.08.2005.  

Bakgrunn og begrunnelse

Vedtaket er fattet med hjemmel i Lov av 29. mai 1981 om viltet (Viltloven) og Forskrift av 18.03.2005 om forvaltning av rovvilt. Vi viser også til rovviltnemnda i region 3 (Oppland) sitt vedtak der de fastsatte en kvote på 1 betinga fellingstillatelse på bjørn for perioden 8. juni 2005- 15. februar 2006. Pr i dag er ingen bjørn felt. Fylkesmannen er etter § 9 i rovviltforskriften gitt myndighet til å iverksette betinget skadefelling for å forhindre framtidig skade, innenfor rammen av kvote for betinget skadefelling gitt av Rovviltnemnda, jf. forskriftens § 8. 

Generelt

Fellingstillatelse gis for å forhindre at rovvilt gjør skade på bufe og tamrein. Ved vurdering av om det skal gis tillatelse til skadefelling skal det legges vekt på føringene i regional forvaltningsplan. Rovviltnemnda i Oppland har foreløpig ikke ferdigstilt forvaltningsplanen. Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a) områdets betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. 

Den aktuelle situasjonen

I region 3 (Oppland) er det ikke mål om ynglinger av bjørn. 

I følge Statens naturoppsyn (SNO) er det registrert 6 sau med bjørn som antatt/dokumentert skadevolder i det aktuelle området den siste uka. Skadene er ganske ferske. 

I følge kommunen er det om lag 8500 sau og lam på beite øst for E6.     

Den sikreste måten å begrense videre tap er å sanke sauene tidlig ned. I følge beitelagslederen vil hovedsankingen starte om relativt kort tid (førstkommende helg). Det vil altså fortsatt gå et betydelig antall sau på beite en viss tid framover.  

Konklusjon

Fylkesmannen anser at potensialet for videre tap i området er relativt stort. Ut fra dette og prinsippet om geografisk differensiert forvaltning, finner vi grunnlag for å iverksette fellingstillatelse for å hindre videre tap i området.     

Vilkår

1. Tillatt område for felling er Øyer kommune øst for E6. Fylkesmannen kan endre områdeavgrensningen dersom videre skadeforløp tilsier det. 
2. Fellingstillatelsen gjelder for tidsrommet 27.08.2005 kl. 16:00 til 06.09.2005 kl. 14:00.

Dersom det gis fellingstillatelser i flere områder samtidig, kan fellingstillatelsen inndras umiddelbart om felling skjer i et annet område.

3. Det skal kun benyttes våpen og ammunisjon som tilfredsstiller kravene til jakt på bjørn, jf. Forskrift av 22.03.2002 om utøvelse av jakt og fangst.

4. For bruk av løs hund under fellingsforsøket, må kommunen gi dispensasjon fra båndtvangsregelen etter hundeloven av 4. juli 2003 nr 74.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf § 27 i Forskrift av 22.03.2002 om utøvelse av jakt og fangst. Ansvarlig fellingsleder skal rapportere hver tredje dag om fellingsforsøket til fylkesmannen, på telefon 61 26 60 57 eller 977 37 223.
6. Tillatelsen gis til kommunen/kommunalt oppnevnt fellingslag, jf fylkesmannens brev av 06.06.2001. Deltakere i fellingslaget skal ha avlagt skyteprøve ved bruk av rifle. Det forutsettes at kommunen sørger for at samtlige involverte i fellingsforsøket får en kopi av denne tillatelsen, før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. Ansvarlig fellingsleder kan, dersom det vurderes som aktuelt, selv ta kontakt med SNO for eventuell bistand. Slik bistand kan bestå av kompetanseoppbygging/opplæringstiltak og/eller deltakelse i felt. SNO vil vurdere eventuelle henvendelser bl.a. med bakgrunn i egen kapasitet.

7. Binne med unge( r) er unntatt fra fellingstillatelsen.

8. Felling og forsøk på felling i henhold til denne tillatelse gjennomføres uavhengig av grunneiers jaktrett, jf. Viltlovens § 35.

9. Bjørn felt i medhold av denne tillatelsen er viltfondets eiendom. Etter § 16 i Forskrift om forvaltning av rovvilt, skal jeger fremvise felt dyr for SNO for umiddelbar kontroll, merking og prøvetaking av biologisk materiale, og jeger skal kunne påvise fellingssted etter anmodning fra SNO, politi eller fylkesmann. Felt bjørn skal behandles på en slik måte at byttets verdi ikke forringes unødig, jf. Instruks for ivaretakelse av døde rovdyr (vedlagt).
10. Det kan, etter avtale, gis kompensasjon for administrative utgifter på inntil kr 15 000 ved iverksetting av fellingstillatelsen første gang. Siden deltagelse i fellingsforsøket er frivillig, gis det ikke kompensasjon eller lønn til deltagerne. 

Saksopplysninger

Fylkesmannen har orientert rovviltnemnda om saken.   

Vedtaket kan påklages etter reglene i forvaltningsloven innen tre uker, jf vedlagte «Rett til å klage over forvaltningsvedtak». En eventuell klage rettes til Direktoratet for naturforvaltning, men sendes via fylkesmannen. 

Kristin Hille Valla 
Sigurd Tremoen 

fylkesmann
avdelingsdirektør

Vedlegg: 

Skjema «Rett til å klage over forvaltningsvedtak» 

Instruks om ivaretakelse av død bjørn

Kopi:
Øyer beitelag v/Einar Moe, Hougners gt 26 B, 2609 Lillehammer
Rovviltnemndas medlemmer (kun digitalt)

Direktoratet for naturforvaltning (kun digitalt)

Norsk institutt for naturforskning (kun digitalt)

Lensmannen i Øyer

Gudbrandsdal politidistrikt
SNO v/Esben Bø, Postboks 94, 2688 Lom (kun digitalt)

Rovviltkontakt Eivind Fossum, 2636 Øyer

Rovviltkontakt Odd Steinar Granheim, 2635 Tretten

Oppland Bondelag

Oppland Bonde- og Småbrukarlag

Oppland Sau- og Geitalslag



Fylkesveterinæren for Hedmark og Oppland

Oppland Jeger- og fiskerforbund, Stortorget 1, Pb 124, 2601 Lillehammer

Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo

Foreningen Våre Rovdyr, Pb 195 N-2150 Årnes 

Folkeaksjonen for en ny rovviltpolitikk, Pb 40, 7701 Steinkjer

Fellesaksjonen For Ulv, v/Ener Borg, Konvallveien 34, 0875 Oslo

